મહારાષ્ટ્ર સરકાર 9 ટેક્સટાઇલ પાર્ક સ્થાપશે - NGS Business
મહારાષ્ટ્ર સરકાર 9 ટેક્સટાઇલ પાર્ક સ્થાપશે-મુંબઈ-મહારાષ્ટ્ર-Economic Times Gujarati
મહારાષ્ટ્ર સરકાર 9 ટેક્સટાઇલ પાર્ક સ્થાપશે
19 Sep 2017, 1109 hrs IST, ET Bureau
મુંબઈ:મૂલ્યવર્ધિત ઉત્પાદનો દ્વારા ખેડૂતોની પૂરક આવકને વધારવાના લક્ષ્ય સાથે મહારાષ્ટ્ર સરકાર કપાસ પકવતા વિસ્તારોમાં નવ ટેક્સટાઇલ પાર્ક સ્થાપવાનું આયોજન કરી રહી છે.
ઉત્તર મહારાષ્ટ્રમાં વિપુલ પ્રમાણમાં કપાસનો પાક થાય છે, પરંતુ તેના મૂલ્યવર્ધનની કોઈ સગવડ નથી. અમે નવ ટેક્સટાઇલ પાર્ક સ્થાપવાનું આયોજન કરી રહ્યા છીએ, એમ મહારાષ્ટ્રના ઉદ્યોગ પ્રધાન સુભાષ રાજારામ દેસાઈએ જણાવ્યું હતું. તેમણે ઔદ્યોગિક સંગઠન ફિક્કી દ્વારા આયોજિત પ્રોગ્રેસિવ મહારાષ્ટ્રની સમિટ દરમિયાન બોલતાં આ વાત જણાવી હતી.
અમરાવતીના ટેક્સટાઇલ પાર્કનું ઉદાહરણ આપતાં તેમણે ઉમેર્યું હતું કે તેના લીધે નાના અને મધ્યમ ઉદ્યોગોને મદદ મળશે. તેવી જ રીતે આપણે કૃષિ અને ઉદ્યોગ બંનેને એકસાથે ટેકો આપી શકીશું. ઉલ્લેખનીય છે કે અમરાવતીમાં 30થી વધુ એકમ કાર્યરત છે. તેમણે મૂલ્યવર્ધનને સમજાવતાં કહ્યું હતું કે કપાસની કાપડના રેસા સુધીની પ્રગતિથી ખેડૂતોને કપાસનો સારો ભાવ મળવામાં મદદ મળશે.
રાજ્યની ભાજપની સરકારે રૂ.34,000 કરોડની ઋણમાફીને ટાંકતાં તેમણે જણાવ્યું હતું કે આ પગલું દેવાના બોજ હેઠળ ખડકાયેલા ખેડૂતોને મદદ કરવાનો એક માર્ગ છે, પરંતુ ઉકેલ નથી. આપણે 2008માં પણ આ રીતે લોન માફી આપી હતી અને ૨૦૧૭માં પણ આપી. પણ આ અંતિમ ઉકેલ નથી. તેનો ઉકેલ ખેતીને વધુ પોષણક્ષમ અને ટકાઉ બનાવવામાં છે.
કૃષિમાં ટેક્‌નોલોજીનો અભાવ છે અને ફૂડ પ્રોસેસિંગનો યોગ્ય સ્તરે અમલ થતો નથી. સરકાર ફૂડ પ્રોસેસિંગમાં નવી નીતિ પર કામ કરી રહી છે, એમ તેમણે ઉમેર્યું હતું. ઇઝ ઓફ ડુઇંગ બિઝનેસ અંગે તેમણે જણાવ્યું હતું કે સરકારે આ મોરચે ઘણી પહેલ કરી છે. તેમા રાજ્યમાં ઉદ્યોગ સ્થાપવા માટે મંજૂરીઓની સંખ્યામાં ઘટાડો કરવામાં આવ્યો છે. અમે 'મૈત્રી' નામના ખાસ પ્લેટફોર્મની સ્થાપના કરી છે. તેના હેઠળ 18 વિવિધ વિભાગોને એક જ પ્લેટફોર્મ પર લાવવામાં આવ્યા છે.
રાજ્યમાં રોકાણ કરવા ઇચ્છતા હોય તેવા કોઈ પણે બધા વિભાગીય વડાઓ સમક્ષ એક જ વખત પ્રેઝન્ટેશન રજૂ કરવાનું રહેશે અને તેને આ જ પ્લેટફોર્મ પરથી મંજૂરી પણ મળી જશે, એમ દેસાઈએ જણાવ્યું હતું.
તેમણે કહ્યું કે રાઇટ ટુ સર્વિસિસ એક્ટને પરમિશન પ્રોસિજર સાથે જોડ્યો તે બીજી મહત્ત્વની બાબત છે. આનાથી કોઈની સાથે ભેદભાવ નહીં થાય, પરંતુ અધિકારીઓની ફરજ સુનિશ્ચિત કરી શકાશે. આ ધ્યેય પૂરું કરવા દરેક અધિકારીએ તેની ફરજ નિભાવવાની રહેશે.